友直軒
作者：曾幾
朝代：宋

paragraphs: 友義喪來久，琢磨復誰能。
金鉤被采錄，絕棄朱絲繩。
直哉少稷甫，一室清于冰。
危坐對書帙，曲几非所凭。
日暮無人來，疏籬上寒藤。
惟有手種竹，挺然得其朋。
風低與雪重，搶地如弗勝。
政使可斷折，天姿諒難凌。
物或亂真贗，君其别淄澠。
攘羊而證父，是子烏足稱。
所以貴温潤，不令見觚稜。
要我細商略，此言有師承。